Jekaria 9
Ŋolo kop i kom rok ma ka get Jerucalem
Lok pa Rwot opoto i lobo Kadrak,
ci bipye i kom Damaciko.
Pien gaŋi ma i Aram gitye i ciŋ Rwot,
kacel ki kaka me Icrael ducu mere;
2Kamat bene ma tye i waŋ apokki lobone,
Turo ki Cidon bene, kadi bed giryek mada.
3Turo ogero celle pire kene gire,
oguro ryal oyido malo calo kweyo,
ki jabu bene macalo daba ma i gudo.
4Ento, nen ba, Rwot biyako jamine woko,
bicoro lonyo mere ducu i nam,
en Turo kikome gibiwaŋo ki mac.
5-Acikelon bineno, dok lworo bimake;
Gaja bene bineno, ci biminne i arem;
Ekron bene kit meno, pien lewic bi make i genne.
Kabaka birwenyo woko ki i Gaja;
Acikelon bidoŋ noŋo laboŋo dano mo.
6Likwayo pa lurok ata gibibedo i Acidod;
abigiko wakke pa lobo Piliciti.
7Abikwanyo remo mere woko ki i doge,
cam me gipyeda ma en camo abikwanyo woko ki i kin lake;
gibidoko jo ma gudoŋ pi Lubaŋawa;
gibidoko macalo kaka ma tye i Juda,
Ekron bidoko calo jo Jebuc.
8Abiguro kemana i ŋet oda macalo lakur-piny,
wek ŋat mo pe obed ka kato ki i ŋete;
ŋat mo ma burogi pe dok bidonyo i kingi,
pien kombeddi an kikoma aye aneno ki waŋa.
Kabaka ma biloyo Cion
9-Wubed ki yomcwiny madwoŋ, wun jo Cion!
wugo kijira, wun jo Jerucalem!
Wunen ka kabakawu bino botwu;
ki waya me loyo lweny,
kun obedo wi kana ki mwolo, i wi latin kana,
10-Abijwero gadigadi lweny woko ki i Epraim,
ki aguragura lweny ki i Jerucalem,
atum me lweny ducu gibiturogi woko.
En aye bitito lok me kuc bot rok ducu;
kerre biloyo piny nia i nam tuŋcel nio i nam mukene,
kun a ki i kulu Euprate o wa i agikki lobo.
Roco Cion odoco
11-Ki tuŋ boti bene, an aketo remo me gicikke wan kwedi,
abiwoto joni ma giterogi i opii ki i bur ma pii pe iye.
12Wudok cen wa i cel gogowu,
wun lumabuc ma tye ki gen,
tin atuco atir ni abiculo waŋe kiryo.
13Pien doŋ atyeko gomo Juda macalo atum;
aketo Epraim odoko aterone.
Abitugo kin awobewu wun jo Cion,
i kom awobewu, wun jo Grik,
abitiŋowu macalo oteka lweny
ma mako pala lucwan.
14I kare meno Rwot binen lamalo kawigi,
aterone biwil macalo lutkot,
ci Rwot Lubaŋa bikuto tum matek,
biwot ki yamo lapiru ma tuŋ acuc.
15Rwot me monyaye bigwokogi,
gibiteŋo lataŋdiyo ma gicelo woko,
gibinyono lacelone woko piny;
gibimato remogi macalo koŋo vino,
ci gibiyeŋ macalo becen mupoŋ,
calo remo ma gicoro i gul keno tyer.
16I nino meno Rwot Lubaŋa bilarogi macalo romine,
pien gin jone;
macalo litino kidi me wel ma ryeny i kom lalukana
gibibedo ka ryeny i lobone kit meno.
17Berre ki mwonyane dit ma rom mene!
Kom awobe bibedo bulubulu pi kal agwe,
ki kom anyira bibedo bulub